3ผู้ผลิตไฟยิ้มมูลค่าหุ้นเพิ่มรับเหมาฯรวย
แผนพัฒนากำลังผลิตไฟฟ้าปรับปรุงใหม่ หนุนมูลค่าหุ้น RATCHEGCOGLOW เพิ่มขึ้น
7 มิ.ย. 2555

แผนพัฒนากำลังผลิตไฟฟ้าปรับปรุงใหม่ หนุนมูลค่าหุ้น RATCHEGCOGLOW เพิ่มขึ้น 
นักวิเคราะห์บริษัทหลักทรัพย์เอเซีย พลัส ระบุว่า บริษัท ผลิตไฟฟ้าราชบุรีโฮลดิ้ง (RATCH) บริษัท ผลิตไฟฟ้า (EGCO) และบริษัท โกลว์ พลังงาน (GLOW) ในฐานะผู้ผลิตไฟฟ้าจากภาคเอกชนรายใหญ่ (IPP) มีโอกาสชนะการประมูลขายไฟได้มากขึ้น แต่ RATCH และ EGCO มีความได้เปรียบมากกว่า GLOW 
การชนะการประมูลดังกล่าวช่วยสร้างฐานกำไรให้เติบโต และเพิ่มมูลค่าในอนาคต หากใช้สมมติฐานต้นทุนการก่อสร้างโรงไฟฟ้าที่ 8 แสนเหรียญต่อเมกะวัตต์ หาก RATCH EGCO และ GLOW ชนะประมูลโรงไฟฟ้า 1 แห่ง จะเพิ่มมูลค่าพื้นฐานได้ราว 3.72, 10.18 และ 3.69 บาทต่อหุ้น หรือเพิ่มขึ้น 6.8% 9.5% และ 5.9% จากมูลค่าที่เหมาะสมในปัจจุบัน ตามลำดับ 
ด้านหุ้นบริษัทรับเหมาก่อสร้างก็จะได้รับผลดีจากนโยบายของรัฐบาล ซึ่งอนุมัติ 4 มาตรการรับมือน้ำท่วม ด้วยวงเงินทั้งสิ้น 3,900 ล้านบาท โดย 3,200 ล้านบาท เป็นงบในการก่อสร้างเขื่อนใน 6 นิคมอุตสาหกรรม
แหล่งข่าวจากบริษัท เนาวรัตน์พัฒนาการ (NWR) กล่าวว่า บริษัทก็น่าจะได้งานในส่วนดังกล่าวด้วย จากประสบการณ์ทั้งงานเขื่อนและงานอุโมงค์ป้องกันน้ำท่วมในหลายพื้นที่
ปัจจุบันมีมูลค่างานในมือ 1.6 หมื่นล้านบาท เพิ่มจากเดือน เม.ย. อยู่ที่ 1.5 หมื่นล้านบาท และตั้งเป้าที่จะหางานใหม่ชดเชยงานเก่าที่จะทยอยรับรู้ปีละ 1.5 หมื่นล้านบาท